Мотиви към проекта на Наредба за определяне на размера и разпределението на субсидиите за компенсиране на задължението за превоз на пътници по вътрешни водни пътища или морски каботаж

Проектът на наредба е изготвен на основание чл. 47, ал. 1 от Закона за обществения транспорт (ЗОТ). 
Проектът урежда условията и реда за определяне на размера и разпределението на публичните средства, предоставяни за извършване на услуги от общ икономически интерес за превоз на пътници по вътрешни водни пътища или морски каботаж, както и критериите, въз основа на които се установява наличието на пазарна неефективност като предпоставка за предоставяне на публична финансова подкрепа.
С проекта на наредбата се цели:
· създаване на правила за определяне на публичните средства за субсидиране на услуги от общ икономически интерес за превоз на пътници по вътрешни водни пътища или морски каботаж, както и критериите за установяване на пазарна неефективност;
· създаване на нормативни предпоставки за устойчиво предоставяне на услуги от общ икономически интерес при спазване на принципите на законосъобразност, ефективност и финансова дисциплина;
· осигуряване на ефективен контрол, прозрачност и предвидимост при разходването на публичните средства.
В проекта на наредба са включени Раздел I „Общи разпоредби” с чл.  1- 3; Раздел  II „Субсидиране на задължението за превоз на пътници по вътрешни водни пътища или морски каботаж” с чл. 4-6, Раздел III „Критерии за установяване на пазарна неефективност“ с чл. 7-9, Раздел IV „Уведомления” с чл.  10-12, Раздел V „Контрол” с чл. 13-16,  допълнителна разпоредба и заключителни разпоредби.
Приложното поле на наредбата по отношение на услугите от общ икономически интерес за превоз на пътници по вътрешни водни пътища или морски каботаж е определено в чл. 1, в съответствие с изискването на чл. 46, ал. 1, т. 5 от ЗОТ.
Разпоредбата на чл. 2 урежда основните правила относно финансовото осигуряване на услугите от общ икономически интерес, като предвижда субсидиране на превозвача на пътници по вътрешни водни пътища или морски каботаж съгласно изготвен годишен график до размера на определените средства за целта със Закона за държавния бюджет на Република България за съответната година.
Разпоредбата на чл. 3 регламентира максималният размер на субсидията за компенсиране на задължението за превоз на пътници по вътрешни водни пътища или морски каботаж. Съгласно чл. 3, ал. 2 предоставянето на средства за субсидиране на превозвачите по вътрешни водни пътища или морски каботаж се извършва при спазване на изискванията на Регламент (ЕО) № 1370/2007 на Европейския парламент и на Съвета от 23 октомври 2007 г. относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета (ОВ, L 315 от 03.12.2007 г.) (Регламент (ЕО)  №  1370/2007). Съгласно чл. 3, ал. 3 не се предвижда предоставянето на публични средства за превози за услуги, които се поддържат главно поради исторически интерес или туристическото им значение.
Съгласно чл. 4 размерът на субсидията за компенсиране на задължението за извършване на обществена услуга за превоз на пътници се предвижда да се определя така, че да не надвишава необходимото за покриване на нетните разходи, направени при изпълнение на задължението за извършване на услуга от общ икономически интерес, включително разумна печалба.
В чл. 5 са уредени условията, на които следва да отговаря счетоводната отчетност на превозвача, когато същият извършва и други дейности, различни от субсидирани услуги в изпълнение на задължения за извършване на услуги от общ икономически интерес за превоз на пътници по вътрешни водни пътища или морски каботаж.
Предоставянето на субсидията съгласно чл. 6 от проекта се предвижда да се извършва съгласно годишен график, който е неразделна част от договора за възлагане на услуга от общ икономически интерес за превоз на пътници по вътрешни водни пътища или морски. Когато средствата, определени със Закона за държавния бюджет на Република България за съответната година, са недостатъчни за покриване на необходимия размер на субсидията, разпределението им се извършва съобразно размера на определената субсидия и наличния бюджетен ресурс. Допуска се коригиране на размера на годишната субсидия, както и извършване на текущи корекции по реда, определен в договора. За определяне на размера на корекциите се прилага системата „бонус-малус“, която измерва показателите за ефективност на превозите.
В съответствие с изискването на чл. 46, ал. 1, т. 5 от ЗОТ се предвижда, че субсидия за компенсиране на задължението за превоз на пътници по вътрешни водни пътища или морски каботаж се предоставя при доказана пазарна неефективност (чл. 7 от проекта). 
За доказване на пазарна неефективност се изисква извършването на оценка по реда на чл. 8. Оценката се извършва в доклад, който се възлага от министъра на транспорта и съобщенията и съдържа: 1) описание на линията; 2) анализ на транспортните потребности; 3) анализ на социалните и икономическите характеристики на региона; 4) анализ на наличните други сходни услуги; 5) анализ на наличните алтернативни видове транспорт; 6) анализ на пропорционалността между необходимостта от осигуряване на транспортна свързаност и предвижданото възлагане; 7) заключение относно наличието или липсата на пазарна неефективност. 
Пазарна неефективност се счита, че е налице, когато едновременно са изпълнени следните условия по чл. 9: 1) извършената оценка установява, че транспортните потребности не могат да бъдат удовлетворени при разумни пазарни условия; 2) съществува социална, икономическа или териториална необходимост, обосноваваща осигуряването на минимално ниво на транспортна свързаност на съответния регион; 3) възлагането е съразмерно на преследваната цел; 4) целта не може да бъде постигната чрез други подходящи и по-малко ограничителни за конкуренцията средства.
На следващо място, с оглед осигуряване на прозрачност на разходването на публични средства и осигуряване на правилното прилагане на Регламент (ЕО)  №  1370/2007, в чл. 10 се вменява задължение на министъра на транспорта и съобщенията или оправомощено от него лице да публикува уведомление в „Официален вестник“ на Европейския съюз една година преди провеждането на процедура за избор на превозвач по реда на Закона за обществените поръчки, съответно се допуска извършване на поправка на уведомлението. Публикуването на уведомление не се изисква, когато обществена поръчка за услуги се отнася до предоставяне на услуги за пътнически превоз, възлизащи на по-малко от 50 000 километра годишно.
В изпълнение на изискването на чл. 7, параграф 1, изречение 1 от Регламент (ЕО)  № 1370/2007 се предвижда публикуване на годишен отчет на министъра на транспорта и съобщенията или оправомощено от него лице относно задълженията за извършване на обществени услуги, за които отговаря, подбраните оператори на обществени услуги, както и компенсационните плащания и изключителните права, предоставени на тези оператори посредством възстановяване на разходите (чл. 11 от проекта).
Разпоредбата на чл. 12, ал. 1 регламентира реда за представяне на разчет за необходимата субсидия от превозвача в сроковете за изготвяне на средносрочната бюджетна прогноза и на проекта на Закон за държавния бюджет на Република България за съответната година. В хода на бюджетната процедура се предвижда възложителят по договора за извършване на услуга от общ икономически интерес за превоз на пътници по вътрешни водни пътища или морски каботаж да представи в Министерството на финансите мотивирано предложение за размера на субсидиите за компенсиране на задължението за превоз на пътници за обсъждане и включване в проекта на Закон за държавния бюджет на Република България за съответната година (чл. 12, ал. 2 от проекта). В чл. 12, ал. 3 се осигурява правна възможност за договаряне на пропорционално намаление на обема на превозите за съответната година, в случаите, когато сумата, предвидена в Закона за държавния бюджет на Република България, е недостатъчна за субсидиране на разходите за обществената превозна услуга.
В раздел V „Контрол” е уреден редът за извършване на контрол за спазване на изискванията на наредбата. Съгласно чл. 13 от проекта се изисква ежегодно представяне от превозвача на 1) заверен от регистриран одитор годишен финансов отчет; 2) отчет за изпълнението на услугата от общ икономически интерес и 3) друга информация, изискана от министъра на транспорта и съобщенията за целите на контрола.
В чл. 14 от проекта съответно е предвидено основание за спиране на плащанията от министъра на транспорта и съобщенията при непредставяне на документите и информацията, които се изискват. 
В чл. 15 и чл. 16 от проекта са уредени случаите на: 1) свръхсубсидиране (свръхкомпенсация), когато надвзетата сума подлежи на възстановяване от превозвача и 2) необходимост от доплащане, когато средствата се планират за следващ период. 
В резултат от прилагане на новата уредба се очаква осигуряване на правна сигурност по отношение на определянето на размера и разпределението на публични средства за субсидиране на задължението за изпълнение на услуги от общ икономически интерес за превоз на пътници по вътрешни водни пътища или морски каботаж.
[bookmark: _GoBack]Прилагането на наредбата няма да доведе до финансови разходи за превозвачите, потенциални изпълнители на договор за възлагане на задължение за извършване на услуга от общ икономически интерес за превоз на пътници по вътрешни водни пътища или морски каботаж. С разпоредбата на чл. 12 се въвежда задължение превозвачът да предостави разчети за необходимата субсидия в сроковете за изготвяне на средносрочната бюджетна прогноза и на проекта на Закон за държавния бюджет на Република България за съответната година, като по този начин предоставянето на публичните средства се обвързва с действителното изпълнение на възложеното задължение и се осигурява предвидимост на плащанията и възможност за текущ контрол върху използването на средствата. В Актуализираната средносрочна бюджетна прогноза за периода 2026 – 2028 г., одобрена с Решение № 597 на Министерския съвет от 2026 г., не са предвидени средства за прилагане на наредбата, тъй като съгласно разпоредбите на Закона за обществения транспорт възлагането на задължението за извършване на услуги от общ икономически интерес за превоз на пътници по вътрешни водни пътища или морски каботаж е въз основа на решение на Министерския съвет за възлагане на услугата. 
Проектът е в съответствие с правото на Европейския съюз. С проекта на наредба се осигуряват мерки на национално ниво за прилагането на Регламент (ЕО) № 1370/2007, поради което е изготвено становище на Работна група № 9 „Транспортна политика“ към Съвета по европейските въпроси. С проекта не се въвеждат изисквания на директиви на Европейския съюз, поради което не е изготвена таблица за съответствие с правото на Европейския съюз.

